**Bătrânul Nistru…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe malul drept, pe malul stâng –

Livezi înfloritoare.

Bătrânul Nistru curge lin

La vale către mare.

Nu are valuri înspumate,

Ca un bătrân ce este,

Domol şopteşte ani la rând

A neamului poveste.

Apleacă-ncet urechea ta

Spre murmurul de apă,

Ascultă doina strămoşească,

Ce-n mal de piatră sapă.

De-i malul drept, de-i malul stâng,

Aceeaşi doină sună.

În nopţi adânci şi liniştite,

Acelaşi clar de lună.

În inimă de ţară, râuri,

Cu ziduri şi hotare,

Îşi duc povara lor amară,

La vale, către mare.